किरोबो एक विशेष प्रकार का रोबोट है। यह विश्व का पहला बोलने वाला रोबोट है। ‘किरोबो’ जापानी भाषा का शब्द है। यह दो शब्दों कियो और रोबो से मिल कर बना है। जापानी भाषा में ‘कियो’ का मतलब है उम्मीद। अतएव ‘किरोबो’ का मतलब हुआ उम्मीद वाला रोबोट। अंतरिक्ष यात्री किरोबो अपने सहयात्री कोइची वाकाटा के वापस पृथ्वी पर आने के बाद से अकेला हो गया है और किरोबो की उदासी का कारण यही अकेलापन है। इस रोबो का निर्माण ‘रोबोट यूनिवर्सिटी ऑफ़ टोकियो’ और जापानी अंतरिक्ष यात्री तोमोकाता ताकाहाशी ने संयुक्त रूप से किया था। इसे वर्ष 2013 के अगस्त में अंतरिक्ष में भेजा गया था यह देखने के लिए कि यह कितने लम्बे समय तक अंतरिक्ष में रहने वाले अंतरिक्ष यात्रियों के लिए भावनात्मक रूप से कितना सहारा बन सकता है। किरोबो का भार मात्र एक किलोग्राम है। यह केवल जापानी भाषा ही बोलता है। किन्तु इसकी जो खासियत है वह यह कि आवाज़ और चेहरा भी पहचानता है। कई तरह की हरकतें कर सकता है और वीडियो रिकॉर्डिंग करने में भी सक्षम है। किरोबो का एक जुड़वा रोबोट ‘मिराटा’ पृथ्वी पर है। ‘मिराटा’ ‘किरोबो’ के अंदर यदि कोई इलेक्ट्रॉनिक गड़बड़ी हो रही है तो उसकी भी निगरानी करता है। किरोबो की डिज़ाइन की बात भी काफी दिलचस्प है क्योंकि इसकी डिज़ाइन प्रसिद्ध कार्टून चरित्र ‘एस्ट्रो बॉय’ से ली गई हैं। इस प्रकार के अंतरिक्ष यात्री,बोलने वाले और कुछ कार्यों का सम्पादन करने वाले रोबोटों से भविष्य में बड़ी आशाएँ हैं।